Stoppede toiletter, manglende strøm og madvarer der skal langes over disken. Udfordringerne er mangeartede, når man driver en campingplads. Det kan familien Jørgensen fra Dokkedal Camping skrive under på. Her driver to generationer campingpladsen sammen, og der er rigeligt at se til. - Vi arbejder 12-14 timer hver dag. Det har vi gjort siden, vi overtog stedet. Det er sgu meget hårdt, det vil jeg være den første til at indrømme. Vi har bygget om her hver eneste vinter, og dengang var der ingen maskiner, så vi har gravet op til el-ledninger med hænderne og slæbt mange mursten gennem tiden, siger Jonna Jørgensen, der sammen med sin mand overtog campingpladsen for 45 år siden. Dengang var Dokkdedal Camping ikke så stor, som den er i dag. Det var en lille naturcampingplads med syv pladser til campingvogne. Det har ændret sig siden. I dag har Dokkedal Camping mere end 60.000 overnatninger om året. Der er dog flere forandringer på vej. Sønnen Joachim Jørgensen er nemlig klar til at overtage familieforetagendet. - Jeg har aldrig boet andre steder. Jeg har aldrig haft andre sygesikringskort, end at der stod Kystvejen 118 på, siger Joachim Jørgensen, der nu er lejrchef på Dokkedal Camping. Han har heller ikke planer om at skulle prøve noget andet. Campingpladsen bliver i familien, hvilket Joachims kæreste har accepteret, så hun hjælper også til i pladsens butik. For sommeren 2018 var varm og kunderne mange. Det gik stærkt på Dokkedal Camping, og du kan følge de mange udfordringer familien Jørgensen har i otte programmer, der bliver sendt fredag aften. Du kan se første program fredag klokken 19:50 på TV2 Nord Salto og derefter på tv2nord.dk.
To generationer står sammen om at drive Dokkedal Camping ved Lille Vildmose. Du kan følge med i de store og små udfordringer i serien Campingpladsen.